
บทคัดย่อ
การวิจัยนี้เป็นงานวิจัยแบบกึ่งทดลอง (quasi-experimental design) มีวัตถุประสงค์เพื่อเปรียบเทียบคะแนนสุขภาพช่องปากและอุบัติการณ์การเกิดปอดอักเสบจากการใช้เครื่องช่วยหายใจ ของผู้ป่วยหลังผ่าตัดสมองที่ใส่ท่อช่วยหายใจและใช้เครื่องช่วยหายใจ ระหว่างกลุ่มที่ได้รับการดูแลช่องปากด้วยการแปรงฟันกับกลุ่มที่ได้รับการดูแลช่องปากแบบปกติ เดือนกุมภาพันธ์ พ.ศ.2569 ถึงเดือนเมษายน พ.ศ.2569 กลุ่มตัวอย่างทั้งหมด 60 ราย แบ่งเป็นกลุ่มทดลองและกลุ่มควบคุม กลุ่มละ 30 ราย ไม่มีภาวะปอดอักเสบในช่วงระยะเวลาก่อนเข้าร่วมการศึกษา โดยมีวิธีการดูแลช่องปากด้วยการทำความสะอาดช่องปากด้วยการแปรงฟันแบบ Modified Bass Technique ร่วมกับ NSS จำนวน 30 คนและดูแลช่องปากด้วยการทำความสะอาดช่องปากแบบปกติ จำนวน 30 คน เครื่องมือที่ใช้ในการรวบรวมข้อมูล ได้แก่ แบบประเมิน Oral Assessment Guide (OAG) ทุกวัน    วันละ 1 ครั้งเวลา 10.00 - 11.00 น. ติดต่อกันเป็นเวลา 3 วัน บันทึกคะแนนสุขภาพช่องปากและบันทึกอุบัติการณ์การเกิดปอดอักเสบจากการใช้เครื่องช่วยหายใจ (VAP) ซึ่งผ่านการตรวจสอบความเที่ยงตรงเชิงเนื้อหาโดยผู้ทรงคุณวุฒิจำนวน 3 ท่าน (ค่าS-CVI/Ave=0.92) วิเคราะห์ข้อมูลโดยใช้สถิติพรรณนา สถิติไคสแควร์ และสถิติ Independent t-test

